እምነት ያጎደለ ግለሰብ በስድስት ዓመት ጽኑ እስራትና በገንዘብ ተቀጣ
አዲስ አበባ፤ ሐምሌ 12/2005 (ዋኢማ) – ከባድ የእምነት ማጉደል የሙስና ወንጀል ፈጽሟል በሚል ክስ የተመሰረተበት ፍራኦል ቢራሳ በ6 ዓመት ጽኑ እስራትና በብር 10 ሺህ መቀጣቱን የፌዴራል ስነ-ምግባርና ፀረ-ሙስና ኮሚሽን አስታወቀ።ኮሚሽኑ ለኢትዮጵያ ዜና አገልግሎት እንዳስታወቀው ተከሳሹ ፍራኦል ቢራሳ በኢትዮጵያ አየር መንገድ የደንበኞች አገልግሎት ኤጀንት ሆኖ በሚሰራበት ወቅት አየርመንገዱ ለሁለት የውጭ አገራት አየርመንገዶች ከሰጠው መደበኛ ያልሆኑ በረራዎችን የማስተናገድ አገልግሎት የሰበሰበውን 5 ሺህ 805 የአሜሪካ ዶላር ለአየር መንገዱ ገቢ ማድረግ ሲገባውተገቢ ያልሆነ  ጥቅም ለማግኘት በማሰብ ለግል ጥቅሙ በማዋል  ከባድ የእምነት ማጉደል የሙስና ወንጀል ፈጽሟል።እንደ ኢዜአ ዘገባ ተከሳሹም በክሱ ሂደት የቀረቡበትን ማስረጃዎች ቀርቦ መከላከል ባለመቻሉ የፌዴራል ከፍተኛ ፍርድ ቤት 1ኛ ወንጀል ችሎት ዛሬ ሀምሌ 11 /2005  በዋለው ችሎት ግለሰቡ በ6 ዓመት ጽኑ እስራትና በብር 10 ሺህ እንዲቀጣ ብይን መስጠቱን ኮሚሽኑ አስታውቋል።